SET ยังไม่มีปัจจัยหนุน พรุ่งนี้แกว่งไซด์เวย์
บล.ทรีนีตี้ มองตลาดฯคงจะแกว่งไซด์เวย์ในกรอบแคบ พร้อมให้แนวรับ 1,400 จุด ส่วนแนวต้าน 1,435 จุด
10 ส.ค. 2558

นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (10 ส.ค.) แกว่งไซด์เวย์และวอลุ่มเทรดบาง เนื่องจากตลาดฯ ยังไม่มีปัจจัยกระตุ้นใหม่เข้ามาในช่วงนี้ และราคาน้ำมันยังปรับตัวลงกดดันหุ้นในกลุ่มพลังงาน ซึ่งวันนี้มีน้ำหนักกดดันดัชนีฯมากสุด
อย่างไรก็ตาม ในสัปดาห์นี้ให้ติดตามการทยอยประกาศผลประกอบการของบริษัทจดทะเบียนต่อเนื่อง และตลาดฯก็ยังมีความหวังจากเม็ดเงินทริกเกอร์ฟันด์ที่จะปิดการขาย 1 กองพรุ่งนี้ แม้ว่าเม็ดเงินอาจไม่มากนักก็ตาม
ด้านตลาดหุ้นอื่นในภูมิภาคเอเชียวันนี้เคลื่อนไหวทั้งแดนบวกและลบ ปัจจัยนอกประเทศ กรีซมีพัฒนาการที่ดีขึ้นโดยมีโอกาสสูงจะได้รับเงินช่วยเหลือรอบที่ 3 ก่อนวันที่ 20 ส.ค.ซึ่งเป็นวันที่ครบกำหนดชำระหนี้ให้กับ ECB จำนวน 3,200 ล้านยูโร นอกจากนี้ให้ติดตามการประกาศตัวเลข GDP ของกลุ่มยูโรโซน ส่วนของไทยก็จะประกาศตัวเลข GDP งวดไตรมาส 2/58 ในวันที่ 17 ส.ค.
แนวโน้มการลงทุนในวันพรุ่งนี้ (11 ส.ค.) เชื่อว่าตลาดฯคงจะแกว่งไซด์เวย์ในกรอบแคบ พร้อมให้แนวรับ 1,400 จุด ส่วนแนวต้าน 1,435 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
COM7 ปิดที่ 4.16 บาท เพิ่มขึ้น 0.81 บาท
AJD ปิดที่ 1.44 บาท เพิ่มขึ้น 0.08 บาท
JAS ปิดที่ 5.10 บาท เพิ่มขึ้น 0.05 บาท
ADVANC ปิดที่ 242.00 บาท เพิ่มขึ้น 1.00 บาท
PTT ปิดที่ 313.00 บาท ลดลง 2.00 บาท
 
ที่มา: สำนักข่าวอินโฟเควสท์